Lütfi Zadə Bakıda dəfn edilib 
Alim sentyabrın 6-da ABŞ-da vəfat edib
Sentyabrın 29-da Kaliforniya Universitetinin professoru Lütfi Zadə Bakıda birinci Fəxri xiyabanda torpağa tapşırılıb. Dəfn mərasimində dövlət və hökumət rəsmləri, elm xadimləri və ictimaiyyətin nümayəndələri iştirak ediblər. Azərbaycan prezidenti İlham Əliyevin adından mərhumun məzarı önünə əklil qoyulub. Lütfi Zadə sentyabrın 6-da 96 yaşında ABŞ-da vəfat edib. Bu ilin avqustunda Lütfi Zadənin Azərbaycanda dəfn edilməsi üçün məsuliyyətli şəxs kimi Azərbaycan Texniki Universitetinin professoru Şahnaz Şahbazovaya vərəsə məktubu təqdim edilib. Məktubda professorun vəfatından sonra onun nəşinin Azərbaycanda dəfn edilməsi vəsiyyət edilib. Azərbaycanlı alim, qeyri-səlis çoxluqlar nəzəriyyəsinin və qeyri-səlis məntiqin banisi, Kaliforniya Universitetinin professoru Lütfi Zadə 1921-ci ilin 4 fevralında Bakı şəhərində anadan olub. 1944-cü ildə Tehran universitetini elektrik mühəndisliyi ixtisası üzrə bitirib. Lütfi Zadə 1944-cü ildən 1959-cu ilə qədər Massaçusets Texnologiya İnstitutunda və Kolumbiya Universitetində magistr, doktorluq elmi dərəcələrini alıb. 1959-cu ildən Berkli Universitetində professor, 1963-cü ildən isə "Elektrik mühəndisliyi və kompüter elmləri" kafedrasına rəhbərlik edib. Son vaxtlara kimi L.Zadə həmin universitetdə ömürlük professor və Soft Computing İnstitutunun direktoru kimi fəaliyyət göstərib.